b'\n_START_ARTICLE_\nGrad Veliki Tabor\n_START_PARAGRAPH_\nGrad Veliki Tabor (hrva\xc5\xa1ko Dvor Veliki Tabor) je srednjeve\xc5\xa1ki grad v hrva\xc5\xa1kem Zagorju._NEWLINE_Grad stoji v bli\xc5\xbeini naselja Desini\xc4\x87 okoli 8 km zahodno od Pregrade na vrhu 342 m visokega lahko dostopnnega gri\xc4\x8da. Ima okoli 3400 m\xc2\xb2 povr\xc5\xa1ine. Sedaj je v lasti dr\xc5\xbeave, ki ga uporablja kot muzej in v turisti\xc4\x8dne namene.\n_START_SECTION_\nZgodovina\n_START_PARAGRAPH_\nGradnja gradu se je najverjetneje pri\xc4\x8dela po letu 1502, ko je nezakonski sin Matije Korvina ogrski fevdalec in hrva\xc5\xa1ki ban Ivani\xc5\xa1 Korvin (1473\xe2\x80\x941504) daroval mad\xc5\xbearski fevdalni dru\xc5\xbeini Ratkay ve\xc4\x8d posesti v zahodnem Zagorju. Grad se je postopno \xc5\xa1iril, najve\xc4\x8dja gradbena dela pa so bila narejena v 16. stol. Po smrti zadnjega Ratakaya, Josipa Ivana leta 1793, je grad menjal ve\xc4\x8d lastnikov. Njegov zadnji lastnik je bil hrva\xc5\xa1ki slikar Oton Ivekovi\xc4\x87._NEWLINE_Prvotni peterokotni dvonadstropni obrambni stolp je bil v letih 1397\xe2\x88\x921456 v lasti Celjskih grofov. Po letu 1502 pa so obrambni sistem dograjevali. Ker pa lastnikom ni bilo potrebno misliti samo o obrambnih namenih gradu, temve\xc4\x8d tudi o ugodnostih vsakodnevnega \xc5\xbeivljenja so vsi deli gradu zgrajeni tako, da je imel grad poleg stanovanjskega dela tudi obrambno vlogo. Najprej so na najbolj izpostavljeni strani ob prvotnem peterokotnem dvonadstropnem obrambnem stolpu dogradili dva polkro\xc5\xbena obrambna stolpa s strelnimi linami, kasneje pa \xc5\xa1e dva prav tako polkro\xc5\xbena stolpa, tako da je bil prvotni obrambni stolp, ki so ga dvignili za eno nadstropje in preuredili v stanovanjski del obkro\xc5\xbeen s \xc5\xa1tirimi polkro\xc5\xbenimi obrambnimi stolpi. Dvori\xc5\xa1\xc4\x8de je kasneje dobilo \xc5\xa1e arkade, tako da je znotraj gradu nastala \xc5\xa1e dvonadstropna renesan\xc4\x8dna galerija po vzoru dvorcev iz 15. in 16. stoletja.'